Prečišćeni tekst Ustavna zakon za sprovođenje Ustava Crne Gore obuhvata sljedeće propise:
1. Ustavni zakon za sprovođenje Ustava Crne Gore ("Službeni list Crne Gore", br. 001/07 od 25.10.2007),
2. Ustavni zakon o izmjeni Ustavnog zakona za sprovođenje Ustava Crne Gore ("Službeni list Crne Gore", br. 009/08 od 08.02.2008),
3. Ustavni zakon o izmjeni Ustavnog zakona za sprovođenje Ustava Crne Gore ("Službeni list Crne Gore", br. 004/09 od 26.01.2009),
4. Ustavni zakon o izmjenama Ustavnog zakona za sprovođenje Ustava Crne Gore ("Službeni list Crne Gore", br. 071/09 od 22.10.2009),
5. Ustavni zakon o izmjenama Ustavnog zakona za sporovođenje Ustava Crne Gore ("Službeni list Crne Gore", br. 022/10 od 26.04.2010),
6. Ustavni zakon o izmjeni Ustavnog zakona za sprovođenje Ustava Crne Gore ("Službeni list Crne Gore", br. 080/10 od 31.12.2010),
7. Ustavni zakon o izmjeni Ustavnog zakona za sprovođenje Ustava Crne Gore ("Službeni list Crne Gore", br. 027/11 od 01.06.2011),
8. Ustavni zakon o izmjeni Ustavnog zakona za sprovođenje Ustava Crne Gore ("Službeni list Crne Gore", br. 038/11 od 02.08.2011), u kojima je naznačen njihov dan stupanja na snagu.
USTAVNI ZAKON
ZA SPROVOĐENJE USTAVA CRNE GORE
("Službeni list Crne Gore", br. 001/07 od 25.10.2007, 009/08 od 08.02.2008, 004/09 od 26.01.2009, 071/09 od 22.10.2009, 022/10 od 26.04.2010, 080/10 od 31.12.2010, 027/11 od 01.06.2011, 038/11 od 02.08.2011)
Član 1
Ustav Crne Gore (u daljem tekstu: Ustav) primjenjuje se danom kada ga proglasi Ustavotvorna skupština Republike Crne Gore, ako u pogledu primjene pojedinih njegovih odredaba ovim zakonom nije drukčije određeno.
Član 2
Organi vlasti u Crnoj Gori i drugi državni organi, organizacije i službe i organi lokalne samouprave nastavljaju sa radom do isteka vremena na koje su birani, u okviru prava i dužnosti utvrđenih Ustavom, ako ovim zakonom nije drukčije određeno.
Član 3
Državni tužilac nastavlja sa radom kao Državno tužilaštvo do donošenja zakona kojim će se urediti položaj, organizacija i rad Državnog tužilaštva.
Član 4
Savjet za odbranu i bezbjednost konstituisaće se najkasnije u roku od 10 dana od dana stupanja na snagu ovog zakona.
Član 5
Odredbe međunarodnih ugovora o ljudskim pravima i slobodama, kojima je Crna Gora pristupila prije 3. juna 2006. godine, primjenjivaće se na pravne odnose nastale nakon potpisivanja.
Član 6
Zakoni i drugi propisi ostaju na snazi do njihovog usklađivanja s Ustavom u rokovima određenim ovim zakonom.
Član 7
U roku od dva mjeseca od dana stupanja na snagu ovog zakona donijeće se:
   1) Zakon o crnogorskom državljanstvu;
   2) Zakon o putnim ispravama crnogorskih državljana;
   3) Zakon o prebivalištu i boravištu građana;
   4) Zakon o ličnoj karti;
   5) Zakon o Socijalnom savjetu.
U roku od dvije godine od dana stupanja na snagu ovog zakona donijeće se:
   1) Zakon o Sudskom savjetu i
   2) Zakon o teritorijalnoj organizaciji Crne Gore.
Član 8
Do 31. decembra 2011. godine uskladiće se sa Ustavom Zakon o izboru odbornika i poslanika.
Član 9
Ostali zakoni i drugi propisi uskladiće se sa Ustavom do 31. decembra 2010. godine, a propisi za izvršavanje zakona u rokovima utvrđenim tim zakonima.
Član 10
Skupštine jedinica lokalne samouprave uskladiće svoje propise sa Ustavom najkasnije u roku od jedne godine od dana stupanja na snagu ovog zakona.
Član 11
Do donošenja odgovarajućih propisa Crne Gore, shodno će se primjenjivati propisi državne zajednice Srbija i Crna Gora ako nijesu u suprotnosti sa pravnim poretkom i interesima Crne Gore.
Član 12
Svaki građanin Crne Gore koji je, pored crnogorskog državljanstva, na dan 3. juna 2006. godine imao i državljanstvo neke druge države ima pravo da zadrži i crnogorsko državljanstvo.
Državljanin Crne Gore koji je nakon 3. juna 2006. godine stekao neko drugo državljanstvo može zadržati i crnogorsko državljanstvo do potpisivanja bilateralnog sporazuma sa zemljom čije je državljanstvo stekao, ali najduže godinu dana od dana usvajanja Ustava Crne Gore.
Član 13
Danom proglašenja Ustava i ovog zakona Ustavotvorna skupština Republike Crne Gore nastavlja rad kao Skupština Crne Gore, a Ustavni odbor prestaje sa radom.
Član 14
Izbori za poslanike u Skupštinu Crne Gore održaće se najkasnije do kraja 2009. godine.
Član 15
Danom stupanja na snagu ovog zakona naziv službenog glasila Republike Crne Gore mijenja se i glasi: "Službeni list Crne Gore".
Član 16
Ovaj zakon stupa na snagu danom objavljivanja u "Službenom listu Crne Gore".